钦定古今图书集成/明伦汇编/氏族典/第087卷 > 《廖用贤尚友录》 > 卢生
## 钦定古今图书集成/明伦汇编/氏族典/第087卷 > 《廖用贤尚友录》 > 卢生

按《史记秦始皇本纪》：三十二年，始皇之碣石，使燕人
卢生求羡门高誓。三十五年，卢生说始皇曰：“臣等求
芝奇药仙者常弗遇，类物有害之者，方中人主时为
微行，以辟恶鬼。恶鬼辟真人，至人主所居，而人臣知
之，则害于神。愿上所居宫，毋令人知，然后不死之药
殆可得也。”于是始皇乃令行所幸有言其处者罪死。
侯生、卢生相与谋曰：“始皇为人，天性刚戾，自用起诸
侯，并天下，意得欲从，以为自古莫及己。专任狱吏，狱
吏得亲幸，博士虽七十人，特备员弗用。丞相诸大臣
皆受成事，倚办于上。上乐以刑杀为威，天下畏罪持
禄，莫敢尽忠。上不闻过而日骄，下慑伏谩欺以取容。
天下之事，无大小皆决于上，日夜有呈，不得休息。贪
于权势至如此，未可为求仙药。”于是乃亡去。始皇闻
亡，乃大怒，使御史悉案问诸生，坑之咸阳。